Föld népe

A Föld Népe (korábban Föld Királysága, illetve Föld Birodalma) egyike a négy nagy nemzetnek az Avatár világában, a föld elemre épül, lakói között megtalálhatóak a földidomárok. Történelmének jelentős részében monarchia volt, uralkodója a Föld Királya vagy Föld Királynője - az utolsó király, Wu eldöntötte, hogy Köztársasággá teszi. A fővárosa a nagy falakkal körülvett Ba Sing Se.

## Történelem

Azután, hogy Wan avatár szétválasztotta a fizikai és a szellemvilágot, a Föld Királysága a világ egyik legnagyobb területű, de leganarchikusabb környéke lett - független városok épültek, nagy háborúk kezdődtek, feltételezhetően egy a területen zajló csata vetett véget az első avatár életének is. A lakosok egy jelentős része nomád maradt, de ebben az időszakban épült fel Omashu városa is, két szerelmes tragédiájának emlékére, akiknek otthonai harcban álltak, és akiket az első képzett földidomárokként tartanak számon (a borzvakondoktól sajátították el a földidomítás magas szintű művelését). A nehezen belakható Si Wong-sivatagban csak egyes barbár törzsek, a későbbi homokidomárok telepedtek meg tartósan, az oázisokat használva a bázisaikként.

Idővel a városok közül kiemelkedett Ba Sing Se, amely elkezdte leigázni a kisebb tartományokat és városállamokat, azzal a feltétellel, hogy megőrizhetik viszonylagos autonómiájukat, amennyiben nevükben alárendelődnek a fővárosnak. Ez az egyesítés alapozta meg a Föld Királyságának kezdetleges rendszerét. A politikában nagy szerepet kaptak azok a bölcsek, akik addig a szigetvilágban éltek, spirituális kapcsolatokat ápolva - a bevándorlásukat követően azonban egyre jobban hasonlított a szerepük a hivatalnokokéra, és néhány generáción belül megszűntek papságként működni.

Kuruk élete során a Föld Királysága egyre határozottabban széthullott, társadalmi, gazdasági problémákkal szembesült, zavargások kezdődtek, amikben az akkori felelőtlen, fiatal avatár nem sok szerepet vállalt. A halála után problémák voltak örökösének megállapításával is, több hibás azonosítás is történt, ami tovább bonyolította a helyzetet. Nem sokkal Kyoshi felemelkedése után a 46. Föld Királya megkísérelte az országot abszolút, központosított monarchiává tenni, megszűntetve a korábbi autonómiát, amivel azonban feldühítette alattvalóit, különösen az egyik hatalmas hadurat, Chint. Chin nyíltan szembeszállt a királlyal. Kyoshi sokáig nem szólt bele a konfliktusba, de a felkelés végére Chin egyedül Ba Sing Sét, és Kyoshi félszigetét nem foglalta el - az utóbbi megkísérlése lett a veszte, az avatár ugyanis megtagadta az együttműködést, leválasztotta a félszigetet a kontinensről, és meggyilkolta Chint. A vezetőjének bukása után a felkelést leverték, azonban további konfliktusok robbantak ki, a 46. Föld Királya pedig továbbra is népszerűtlen maradt a köznép körében. Végül Kyoshihoz fordult, aki azonban belekényszerítette a népe javára hozott törvények meghozásába: cserébe viszont kiképzett neki egy elit hadsereget, a Dai Li-t, amelynek feladata a mindenkora Föld Királyának védelme lett. Évszázadok alatt aztán a korrupció egyik legfőbb melegágyává vált.

A Százéves Háborúban a Föld Királysága volt a legnagyobb ellenálló, tekintve, hogy hatalmas területe és lakossága miatt a legaktívabban szállhatott szembe a megszálló katonákkal: fővárosáról az a hír is járta, hogy hatalmas falai miatt bevehetetlen. Ugyanakkor a kisebb falvait sorra foglalták el, a nyugati partvidékén pedig rengeteg gyarmat alakult ki. Itt zajlott a legtöbb nyílt csata, és rengeteg veszteséget szenvedtek el. A helyzeten tovább rontott, hogy a fővárosban virágzott a korrupció, és a gyenge kezű, fiatal uralkodó Kuei elől főtanácsosa gyakorlatilag titokban tartotta a háborút, ezzel lehetővé téve, hogy ő és a Dai Li irányítsák a várost. Ba Sing Se-ben szigorúan tilos volt bárkinek említenie, hogy mi történik a falakon kívül, vagyis gyakorlatilag a háborúban nem létezett központi irányítás. Ennek ellenére hajókon menekültek tömegei érkeztek, abban reménykedve, hogy a falak mögött védelemre találhatnak. Végül Azula hercegnő és társai vezetésével, a Dai Li-t kihasználva belülről foglalták el a várost, a kristály katakombákban lezajlott harcban kis híján megölve Aang avatárt.

Később, a háború végén Iroh, a Nyugat Sárkánya, és a Fehér Lótusz rendje foglalta vissza, Kuei pedig Aanggal és Zukóval együttműködve megkezdte a helyreállítási projektet. Ennek szerencsétlen kifutása vezetett hosszú távon a gyarmatok függetlenedéséhez, és Köztársaság Város megalapításához.

Korra idejében a Föld Királysága már jelentősen talpraállt, és ismét egységes volt, noha továbbra is nagy mértékű volt a korrupció és a társadalmi különbségek jelenléte, a Föld Királynője, Kuei lánya, Hou-Ting pedig zsarnokként uralkodott a népe felett, embertelen adókat követelve. Hou-Ting aktívan használta a Dai Li-t, hogy elhallgattassa az ellenségeit, és bővítse a katonaságát: a Harmonikus Együttállást követően megkísérelte rabságba vetni, és különleges alakulattá képezni az országában megjelent új levegőidomárokat is. A tervét Korra végül meghiúsította, és az anarchista Zaheer végül ki is végezte a királynőt.

Hou-Ting halála után hatalmi vákuum keletkezett. Az egyetlen örökös az unokaöccse, Wu herceg volt, aki azonban fiatalnak és tapasztalatlannak bizonyult ahhoz, hogy átvegye a trónt. Az ország helyreállítására ezért Suyin Beifongot, Zaofu városállamának alapítóját, fémidomár mestert, és Toph Beifong fiatalabbik lányát kérték fel, aki azonban elutasította a felajánlást. Kuvira, az egyik katonája, akit fogadott lányaként nevelt, azonban gyávaságnak tartotta a meghátrálását, és úgy döntött, újraegyesíti a Föld Királyságát. Kuvira hatalmas személyi kultuszra tett szert, fémidomár hadseregével, és a feltaláló Varrick találmányaival gyakorlatilag megállíthatatlanul tört előre, szétzúzva minden ellenállást. A hatalom azonban rövidesen teljesen megrészegítette: nem nyugodott bele az ország békés egységesítésébe, kitoloncolt minden más nemzetiségű embert (az ellenállókat esetenként táborokba gyűjtve, ahol borzalmas körülményeket kellett elviselniük), kegyetlenül torolta meg az ellenállást, és végül kikiáltatta magát a "Nagy Egyesítőnek", az országot a Föld Birodalmára átkeresztelve a saját irányítása alatt. Elfoglalta Zaofut is, és rabságba vetette a vezetőit, végül pedig Köztársaság Város ellen indult, hogy a gyarmatokat is visszaolvassza. Korra avatár és társai, nagy veszteségek árán bár, de itt tudták megfékezni őt.

A Legend of Avatars történetében a hatalmi vákuum éveiben a Fekete Nap nevű tűzidomár csoport ugyancsak indít egy támadást Ba Sing Se ellen, és átmenetileg el is foglalják azt.

## Jellegzetességek

A Föld népének tagjai általában sötét hajúak (fekete vagy barna). Földidomárokra jellemző a zöld szem, de a barna és a szürke is előfordul. Gyakori a világos bőr és a kerek arc, de előfordulnak sötétebb tónusok is. Gazdagabb területeken gyakori viselet a zöld és a sárga, szegényebb régiókban inkább a barna árnyalatait kedvelik. A hadsereg egyenruhájában is visszatérő szín a zöld, és gyakran hordanak csúcsos sisakot. Nem ritka a félig kopaszra nyírt fej, vagy a hosszabb haj sem férfiaknál. Ba Sing Se-ben a nők kedvelik a fejdíszeket, akár a virágokat a hajukban. Omashuban gyakoriak a kalapok, és a hosszú, tunika szerű viselet.

A Föld Királyságának szimbóluma egy zöld kör, belőle kivágva egy négyzet. Ez hasonlít egy pénzérmére is, illetve ezt a szimbólumot láthatjuk a "szikla" Pai Sho kövön is. A zászlójuk ugyancsak négyzet alakú, ami a körrel és az újabb négyzettel a népük mélységét és rétegeltségét is szimbolizálja. Sok esetben a földidomárok olyan földlemezeket használnak az idomításra, amik ezt a nemzeti szimbólumot formázzák. A fizetőeszközük arany, ezüst és bronzpénzekből állt: manapság már valószínűleg áttértek az elterjedt yuan fizetőeszközre.

Mivel az ország hatalmas területő, ezért a földrajza is nagyon változatos: sivatagoktól kezdve egészen paradicsomi területekig szinte minden megtalálható benne, és társadalmi különbségek is nagyok. Ba Sing Se nemesei között sokan abszolút fényűzésben élnek, de már a városokban is léteznek nyomornegyedek, szegény, vagy akár hajléktalan családokkal, utcagyerekekkel, a földműveléssel foglalkozó területeken pedig gyakori a teljes mélyszegénység.